CELEX: 32012D0624
Language: sk
Date: 2012-10-04 00:00:00
Title: 2012/624/EÚ: Vykonávacie rozhodnutie Rady zo 4. októbra 2012 , ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

9.10.2012   
            
            
               SK
            
            
               Úradný vestník Európskej únie
            
            
               L 274/26
            
         VYKONÁVACIE ROZHODNUTIE RADY
   zo 4. októbra 2012,
   ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
   (2012/624/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Maďarsko listom, ktorý Komisia zaevidovala 3. februára 2012, požiadalo o povolenie uplatňovať počas dvojročného obdobia výnimku z ustanovení článku 193 smernice 2006/112/ES, ktoré sa vzťahujú na osobu zodpovednú za platbu dane z pridanej hodnoty (DPH) daňovým orgánom. V predmetnom liste Maďarsko uviedlo, že sa nebude usilovať o obnovenie povolenia.
            
         
               (2)
            
            
               Komisia v súlade s článkom 395 ods. 2 druhým pododsekom smernice 2006/112/ES informovala listom z 26. apríla 2012 ostatné členské štáty o žiadosti Maďarska a listom z 2. mája 2012 oznámila Maďarsku, že má všetky informácie, ktoré pokladá za potrebné na posúdenie žiadosti. Komisia predložila Rade svoj návrh na povolenie výnimky 29. júna 2012.
            
         
               (3)
            
            
               Platí všeobecné pravidlo, že osobou zodpovednou za platbu DPH je zdaniteľná osoba, ktorá dodáva tovar, v súlade s článkom 193 smernice 2006/112/ES. Účel výnimky, o ktorú Maďarsko žiada, je na obmedzené obdobie preniesť túto zodpovednosť na zdaniteľnú osobu, ktorej sa dodávajú určité nespracované poľnohospodárske výrobky v sektore obilnín a olejnín.
            
         
               (4)
            
            
               Maďarsko zaznamenalo pri uvedených sektoroch, že celý rad obchodníkov vyvíja rôzne formy vyhýbania sa daňovej povinnosti, ako na vnútroštátnej úrovni, tak na úrovni obchodu v rámci Spoločenstva, pri ktorých neplatia daňovým orgánom DPH, ktorú si za svoje dodávky zaúčtovali. Ich zákazníci, pokiaľ sú zdaniteľnými osobami s plným právom na odpočet, sú naďalej oprávnení DPH odpočítať.
            
         
               (5)
            
            
               Určenie zdaniteľnej osoby, ktorej sa tovar dodáva, za osobu zodpovednú za zaplatenie DPH namiesto dodávateľa, by predstavovalo dočasné núdzové opatrenie, ktorým by sa odstránili príležitosti na túto podobu vyhýbania sa daňovej povinnosti. Opatrenie by sa malo z dôvodu jeho účinnosti vzťahovať na obdobie zberu v roku 2012. Uplatňovanie tohto opatrenia počas obdobia dvoch rokov by malo poskytnúť Maďarsku čas potrebný na to, aby zaviedlo v poľnohospodárskom odvetví konečné opatrenia zlučiteľné so smernicou 2006/112/ES, ktorými by sa predchádzalo a zabraňovalo tomuto typu vyhýbania sa daňovej povinnosti.
            
         
               (6)
            
            
               Maďarsko by malo zaviesť vhodné kontrolné opatrenia a ohlasovaciu povinnosť a informovať o nich Komisiu, aby sa zabránilo presunu vyhýbania sa daňovým povinnostiam na fázu, v ktorej sa výrobky spracúvajú, na iné výrobky alebo sektory.
            
         
               (7)
            
            
               S cieľom zabezpečiť, aby sa osobitné opatrenie uplatňovalo len na určité poľnohospodárske výrobky, a zaručiť právnu istotu s ním spojenú, by sa tovar, na ktorý sa osobitné odchylné opatrenie vzťahuje, mal určiť pomocou kombinovanej nomenklatúry stanovenej v nariadení Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2).
            
         
               (8)
            
            
               Osobitné opatrenie je primerané vytýčeným cieľom, pretože je časovo obmedzené a nie je určené na všeobecné uplatňovanie, ale má sa vzťahovať len na určitý počet starostlivo vymedzených výrobkov, ktoré v danom stave za bežných okolností nemôžu byť predmetom konečnej spotreby, a má sa uplatňovať len vzhľadom na vyhýbanie sa daňovej povinnosti, v dôsledku ktorého dochádza k podstatným stratám príjmov z DPH.
            
         
               (9)
            
            
               Osobitné opatrenie nebude mať negatívny vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 193 smernice 2006/112/ES sa Maďarsku povoľuje, aby určilo za osobu povinnú zaplatiť DPH zdaniteľnú osobu, ktorej sa dodáva tento tovar vymedzený v kombinovanej nomenklatúre stanovenej nariadením (EHS) č. 2658/87:
   
               Číselný znak KN
            
            
               Výrobok
            
         
               1001
            
            
               Pšenica a súraž
            
         
               1002
            
            
               Raž
            
         
               1003
            
            
               Jačmeň
            
         
               1004
            
            
               Ovos
            
         
               1005
            
            
               Kukurica
            
         
               1008 60 00
            
            
               Tritikale
            
         
               1201
            
            
               Sójové bôby, tiež drvené
            
         
               1205
            
            
               Semená repky alebo semená repky olejnej, tiež drvené
            
         
               1206 00
            
            
               Slnečnicové semená, tiež drvené
            
         Článok 2
   Povolenie ustanovené v článku 1 je podmienené tým, že Maďarsko zavedie vhodné a efektívne kontrolné opatrenia a ohlasovacie povinnosti pre zdaniteľné osoby, ktoré dodávajú tovar, na ktorý sa vzťahuje toto rozhodnutie.
   Maďarsko o zavedení opatrení a povinností uvedených v prvom odseku informuje Komisiu.
   Článok 3
   Toto rozhodnutie nadobúda účinnosť dňom jeho oznámenia.
   Uplatňuje sa od 1. júla 2012 do 30. júna 2014.
   Článok 4
   Toto rozhodnutie je určené Maďarsku.
   
      V Luxemburgu 4. októbra 2012
      
         
            Za Radu
         
         
            predsedníčka
         
         S. CHARALAMBOUS
      
   
   
      (1)  Ú. v. EÚ L 347, 11.12.2006, s. 1.
   
      (2)  Ú. v. ES L 256, 7.9.1987, s. 1.